ପିଟିରିଆସିସ ଭର୍ସିକଲର, ଅନ୍ୟ ନାମ ଟିନିଆ ଭର୍ସିକୋଲର, ଏକ ପ୍ରକାର କବକ ସଂକ୍ରମଣ ଯାହାକୁ ଇଷ୍ଟ ବା ଖମୀର ମଧ୍ୟ କୁହାଯାଏ, ଯେଉଁଥିରେ ଚର୍ମରେ ନାଲି-ବାଦାମୀ, ଗାଢ଼ କିମ୍ବା ଫିକା କାତି ଭଳି ଦାଗ ହୁଏ । ଏହା ସାଧାରଣତ ଉପର ବାହୁ, ଗୋଡ଼, ଛାତି, ପିଠି ଏବଂ ବେକକୁ ପ୍ରଭାବିତ କରିଥାଏ । ଚିହ୍ନଗୁଡିକ ଅଲଗା ହୋଇପାରେ କିମ୍ବା ମିଶ୍ରିତ ହୋଇପାରେ ଏବଂ ଗଲୁ କରିପାରେ । ଏହା ଇଷ୍ଟ ମାଲାସେଜିଆ ନାମକ ଖମୀରଦ୍ୱାରା ଘଟିଥାଏ, ଯାହାର ପୂର୍ବ ନାମ ପିଟିରୋସ୍ପୋରମ୍ ଥିଲା । ଏହି ଖମୀର ସାଧାରଣତ ମାନବ ଚର୍ମରେ ଦେଖାଯାଏ ଏବଂ ଉଷ୍ମ ଏବଂ ଆର୍ଦ୍ର ପରିବେଶରେ ଅସୁବିଧାଜନକ ହୋଇଯାଏ  ଗର୍ଭଧାରଣ ଏବଂ ଇମ୍ମ୍ୟୁନିଟି ଅଭାବ ଥିଲେ ଏହି ରୋଗ ସଙ୍କଟ ରହେ । ଏହି ରୋଗ ମଣିଷଠାରୁ ମଣିଷକୁ ବ୍ୟାପି ନ ଥାଏ । ଏହାକୁ ଦେଖି ସାଧାରଣତଃ ରୋଗ ନିର୍ଣ୍ଣୟ କରାଯାଏ । ଉଡ୍ସ ଲ୍ୟାମ୍ପ ଆଗରେ ରଖିଲେ ଫ୍ଲୋରିସ ହଳଦିଆ ଦେଖାଯାଏ । ସିଧାସଳଖ ଅଣୁବୀକ୍ଷଣ ଯନ୍ତ୍ରରେ ଦେଖିଲେ ସ୍ପୋରଗୁଡ଼ିକ ସର୍ଟ ଫିଲାମେଣ୍ଟ ଗୁଡ଼ିକ  "ସ୍ପାଗେଟି ଏବଂ ମାଂସବଲ୍"  ଭଳି ଦେଖାଯାଇପାରେ । ଭିଟିଲିଗୋ ଏବଂ କ୍ଲୋଆଜ୍ମା ଭଳି ଦେଖାଗଲେ ମଧ୍ୟ ଏଗୁଡ଼ିକରେ ପିଟିରିଆସିସ ଭର୍ସିକଲର ଭଳି କାତି ନଥାଏ । ଚିକିତ୍ସା ବିକଳ୍ପଗୁଡ଼ିକରେ ସେଲେନିୟମ୍ ସଲଫାଇଡ୍ ସାମ୍ପୋ, ଏବଂ ଆଣ୍ଟିକବକ ଥିବା ଅନ୍ୟାନ୍ୟ କ୍ରିମ୍ ଯେପରିକି କ୍ଲୋଟ୍ରିମାଜୋଲ୍ ୧% କିମ୍ବା କେଟୋକୋନାଜୋଲ୍ ୨% ଦିଆଯାଇପାରେ । ଏହା ପ୍ରଭାବଶାଳୀ ନ ହେଲେ ପାଟିରେ ଆଣ୍ଟିଫଙ୍ଗାଲ୍ ଔଷଧ ବ୍ୟବହାର କରାଯାଇପାରେ । ଏହି ରୋଗ ଗୁରୁତର ନଥିଲେ ମଧ୍ୟ ଏହାର ପୁନରାବୃତ୍ତି ହୋଇପାରେ। ପିଟିରିଆସିସ ଭର୍ସିକଲର ଏକ ସାଧାରଣ ରୋଗ ଅଟେ । ଟ୍ରପିକାଲ୍ ଦେଶଗୁଡିକରେ ଏହାର ହାର ୫୦% ହୋଇପାରେ । ଗ୍ରୀଷ୍ମ ସମୟରେ ଏହା ଅଧିକ ଦେଖାଯାଏ  ପୁରୁଷ ଏବଂ ସ୍ତ୍ରୀ ସମାନ ଭାବରେ ପ୍ରଭାବିତ ହୁଅନ୍ତି । ପ୍ରଥମେ ୧୮୪୬ ମସିହାରେ ଏହି ରୋଗ ପ୍ରଥମେ ଚିହ୍ନଟ ହୋଇଥିଲା । ଭର୍ସିକୋଲର୍ ଲାଟିନ୍ ଭାଷାରୁ ଆସିଛି, ଅର୍ଥ  ଟର୍ନ୍   (ବଦଳିବା) ଏବଂ  ରଙ୍ଗ  ।